गोल्डेनपिक, भ्याली र सेब बास्केटबल च्याम्पियन
गोल्डेनपिक, भ्याली पब्लिक र सेबले सातौं बीएनए कप अन्तरविद्यालय बास्केटबल प्रतियोगिताको उपाधि मंगलबार जितेका छन् ।
काठमाडौँ — गोल्डेनपिक, भ्याली पब्लिक र सेबले सातौं बीएनए कप अन्तरविद्यालय बास्केटबल प्रतियोगिताको उपाधि मंगलबार जितेका छन् ।थ्री बाइ थ्रीको सिनियर ब्वाइजमा गोल्डेनपिक र गर्ल्समा भ्याली पब्लिक च्याम्पियन बने । सेब जुनियर ब्वाइज उपाधि (फुल कोर्ट) जित्न सफल भयो ।बसुन्धराको नमुना टोलस्थित आयोजक बसुन्धरा नेसनल एकेडेमी (बीएनए) को कोर्टमा भएको सिनियर ब्वाइजको फाइनलमा गोल्डेनपिकले टीआईएलाई १९–१८ ले पराजित गर्‍यो । सिनियर गर्ल्स उपाधि भिडन्तमा भ्याली पब्लिकले फेरिल्यान्डलाई १३–१० स्कोरले हरायो ।जुनियर ब्वाइजको फाइनलमा सेबले एन्जल्स हार्टमाथि २३–२२ को कठिन जित दर्ता गर्‍यो । सेबका जीवन खत्रीले ९ स्कोर जोडे ।सिनियर ब्वाइजमा गोल्डेनपिकका सुविन तामाङ, सिनियर गर्ल्समा भ्याली पब्लिककी प्रकृति खड्का र जुनियर ब्वाइजमा जीवन खत्री मोस्ट भ्यालुएबल प्लेयर घोषित भए । सिनियर ब्वाइजमा सारथि पाठशाला, सिनियर गर्ल्समा नेचर बोर्डिङ र जुनियर ब्वाइजमा न्युटन हाइस्कुल अनुशासित टिम बने ।जुनियर ब्वाइजमा दुई छुट्टै विधागत उत्कृष्ट ट्रफी पनि प्रदान गरिएको थियो । एन्जल्स हार्टका अदित पुन उत्कृष्ट थ्री प्वाइन्टर तथा बीएनएका सिद्धान्त शर्मा (६० अंक) सर्वाधिक स्कोर भए ।विजेतालाई टोखा नगरपालिकाका प्रमुख प्रशासकीय अधिकृत शेरबहादुर बिसी, टोखा नगरपालिका–५ का अध्यक्ष मदन गुरुङ, तार्केश्वर नगर प्याब्सनका अध्यक्ष धनबहादुर पुन, कीर्तिपुर नगर प्याब्सनका अध्यक्ष रवि भण्डारी, बीएनएका संस्थापक प्रिन्सिपल टंककुमार चापागाईं, बीएनएका स्कुल को–ओर्डिनेटर सन्तोष फुयाललगायतले पुरस्कृत गरे ।